Sakelui gewurg | Netwerk24
Deur Elmarine Anthony 15 April 2019 06:00
Terwyl talle Stellenbossers ontevrede is oor die nuwe parkeerstelsel in die dorp, sê sekere sake-eienaars hulle verloor klante.
Van 1 April behartig Street Parking Solutions (SPS) open­bare parkering in Stellenbosch waar motoriste slegs op elek­troniese wyse vir parkering mag betaal.
“Die stadsraad gee nie om oor sakeondernemings in die dorp nie,” vertel Hannes van der Merwe, eienaar van Pet Food City by Stelmark-sentrum. “Toe ek hiér begin het, was parkering gratis. Toe maak die stadsraad dit ’n betaalde parkeergebied. Hier is een uit- en een ingang en dit is nag.”
Hy sê verlede week was dit chaos omdat al die motors in- en uitgeskandeer moes word. “Die motors het tot om die draai gestaan. Hulle kon nie inkom nie, want die karre kon nie gou genoeg uitgaan nie. Drie kliënte het gister vir my gesê hulle kom nie weer terug nie. ‘Ons gaan dáár waar ons gratis parkering het, want hierdie stadsraad buit ons uit.’ Dit was die mense se woorde. Die pryse styg en ons omset daal elke maand. Ek is gedwing om vir my ’n tweede winkel in ’n kompleks, waar daar gratis parkering is, oop te maak.”
Een van die klagtes wat Eike­stadnuus die meeste oor die nuwe stelsel ontvang het, was dat dit te lank neem om vir parkering te betaal. Dis iets wat hierdie sake-eienaars ook opgelet het.
“Jy kom om ’n brood te koop, staan vyf minute in die ry by die winkel om te betaal, maar dan wag jy lank om uit die par­keergebied te kom. Dan moet jy betaal, want jou gratis halfuur is verby, maar dit was nie eens jou skuld nie.”
Volgens Esmé Hunt, die eie­naar van Shamrock Pies in dieselfde sentrum, raak die voete al hoe minder.
“Ek maak staat op studente en hulle wil nie meer hiernatoe kom nie. As hulle hier kom koop, word hulle geteister deur haweloses wat geld soek, mense wat in die pad urineer en nou moet hulle nog vir parkering ook betaal,” vertel Hunt.
“Die stadsraad laat toe dat die inwoners van die dorp moet uitgaan om hul inkopies te doen. Wat voel hulle vir ons? Ek sê niks,” volgens Van der Merwe. V Vervolg op bl. 2.